b"\n_START_ARTICLE_\nJosep Moratalla i Mart\xc3\xadnez\n_START_SECTION_\nBiografia\n_START_PARAGRAPH_\nComen\xc3\xa7a a estudiar a l'escola municipal per\xc3\xb2 als 9 anys comen\xc3\xa7a a treballar a la f\xc3\xa0brica de xocolata del seu avi. Quan aquest mor, arran de discrep\xc3\xa0ncies per l'herencia el pare d'en Josep emigra a Barcelona en temps de la dictadura de Primo de Rivera per\xc3\xb2 un cop passada l'Exposici\xc3\xb3 Internacional de Barcelona de 1929 de feina n'hi havia poca. El juny de 1931, ja proclamada la II Rep\xc3\xbablica, Josep Moratalla treballa, com a aprenent en una impremta. Freq\xc3\xbcenta ambients llibertaris, estudia esperanto a l'Akademio Laborista Esperanto de Sants. Deriva cap al marxisme i ingressa al Bloc Obrer i Camperol (BOC) que esdevindr\xc3\xa0 m\xc3\xa9s endavant el Partit Obrer d'Unificaci\xc3\xb3 Marxista (POUM) formaci\xc3\xb3 anti-estalinista. _NEWLINE_A conseq\xc3\xbc\xc3\xa8ncia de l'aixecament militar l'agost del 1936 Moratalla s'allista a les mil\xc3\xadcies del POUM i se'n va cap al front d'Arag\xc3\xb3. All\xc3\xa0 rep ferides lleus. Arran de la derrota s'ha d'exiliar i estar\xc3\xa0 als camp de concentraci\xc3\xb3 d'Argelers i Sant Cebri\xc3\xa0 de Rossell\xc3\xb3. Per tal de millorar la seva situaci\xc3\xb3 s'apunta a la Companyia de Treballadors de Brest, a la Bretanya per\xc3\xb2 l'ocupaci\xc3\xb3 alemanya per l'esclat de la Segona Guerra Mundial l'obliga a fugir a Baiona on s'enamora d'una militant del Partit Comunista i, davant de l'aven\xc3\xa7 nazi se'n va a la Fran\xc3\xa7a no ocupada abandonant aquella dona._NEWLINE_Cansat, pren la greu decisi\xc3\xb3 de tornar a l'Espanya de Franco. A la frontera \xc3\xa9s detingut. T\xc3\xa9 sort i al cap de poc temps abandona la pres\xc3\xb3 per\xc3\xb2 ha de complir el servei militar una altra vegada. Torna a Barcelona. Malgrat les dificultats de la postguerra troba feina en una f\xc3\xa0brica de sab\xc3\xb3. Particip\xc3\xa0 en la reconstrucci\xc3\xb3 del POUM en la clandestinat. Ingressa en una logia ma\xc3\xa7\xc3\xb2nica per\xc3\xb2 l'any 1954 \xc3\xa9s detingut acusat de ma\xc3\xa7\xc3\xb3. \xc3\x89s jutjat i condemnat a 6 anys i un dia de pres\xc3\xb3. Va muntar una adrogueria al barri de Sant Andreu del Palomar, la qual cosa li permetia certa llibertat de moviments encara que es prenia molt seriosament la seva activitat que li garantia una font d'ingressos._NEWLINE_A finals dels anys seixanta participa en la Comissi\xc3\xb3 de Barri que ser\xc3\xa0 l'origen l'Associaci\xc3\xb3 de Ve\xc3\xafns de Sant Andreu de Palomar de la qual ser\xc3\xa0 un dels fundadors (1971) i on va impulsar la publicaci\xc3\xb3 Sant Andreu de Cap a Peus. Torna a militar per\xc3\xb2 en les files del socialisme democr\xc3\xa0tic. Membre de Converg\xc3\xa8ncia Socialista de Catalunya que ser\xc3\xa0 una de les formacions que unificar\xc3\xa0 el socialisme catal\xc3\xa0 amb la creaci\xc3\xb3 del PSC, essent un dels seus l\xc3\xadders m\xc3\xa9s veterans juntament amb Miquel Casablancas i Juanic\xc3\xb3. Per primer cop a la hist\xc3\xb2ria de Catalunya, el socialisme ser\xc3\xa0 el partit hegem\xc3\xb2nic en unes eleccions generals. De 1980 a 1991, Josep Moratalla va ser conseller de Cultura, Participaci\xc3\xb3 Ciutadana i Gent Gran del districte de Sant Andreu, i tamb\xc3\xa9 va ocupar la vicepresid\xc3\xa8ncia del Consell del Districte. \xc3\x89s fundador, tamb\xc3\xa9, de l'Associaci\xc3\xb3 de Defensa de la Gent Gran (ADEGG). El 1995, per un Jurat Popular rep la Creu de Sant Andreu del districte i l'any 2001 la Medalla d'Honor de Barcelona. Ha estat president honor\xc3\xadfic del Premi d'Arts Visuals Miquel Casablancas._NEWLINE_La seva llum s'apag\xc3\xa0 el 3 de novembre de 2017, a Barcelona, als 99 anys."